钦定古今图书集成/明伦汇编/氏族典/第313卷 > 《廖用贤尚友录》 > 成汭
## 钦定古今图书集成/明伦汇编/氏族典/第313卷 > 《廖用贤尚友录》 > 成汭

按《唐书成汭传》：“汭，青州人。少无行，使酒杀人，亡为浮
屠。后入蔡贼中，为贼帅假子，更姓名为郭禹。当戍江
陵，亡为盗，保火门山。后诣荆南节度使陈儒降，署裨
校。久之，张瓌囚儒，禹奔入峡，乃袭归州，入之，自称刺
史。昭宗拜禹荆南节度使留后，始改名汭，复故姓，进
累检校太尉、中书令，上谷郡王。天复三年，帝诏淮南”
节度使杨行密围鄂州，朱全忠使韩勍救之，讽汭与
马殷、雷彦威掎捔，汭身自将而行。彦威潜师略江陵，
汭诸将念私无斗志，淮南将李神福击汭君山，败之，
火其船，众大溃，汭投江死。